**Základné informácie k zápisu dieťaťa do 1. ročníka základnej školy pre školský rok 2021/2022**

1. Nikoho nemožno oslobodiť od plnenia povinnej školskej dochádzky! Zákonnú povinnosť zapísať dieťa do základnej školy v SR má každý zákonný zástupca, ktorý je občanom SR a takisto aj jeho dieťa má slovenské občianstvo bez ohľadu na to, kde žije.
2. Zákonní zástupcovia zapíšu svoje dieťa do základnej školy v školskom obvode, v ktorom má dieťa trvalý pobyt (spádová škola). Tieto deti budú mať prioritu pri zápise!
3. Školské obvody sú určené Všeobecne záväzným nariadením (ďalej len „VZN“) č. 06/2015, ktorým sa mení a dopĺňa VZN č. 07/2011 o určení školských obvodov pre jednotlivé ZŠ v Meste Šaľa.
4. Do školského obvodu ZŠ s MŠ Jozefa Murgaša, Horná 22, Šaľa, ktorá je ich spádovou školou, patria nasledovné ulice: **Staničná, SNP – ľavá strana od Staničnej po Štúrovu, Štúrova, P. Pázmaňa – ľavá strana od Štúrovej po SNP, Mostová, Váhová, Robotnícka, Bottova, J. Kollára, Horná, Vajanského, Čsl. armády, Okružná, Kvetná, Partizánska, SNP od Štúrovej po P. Pázmaňa, 8. mája, 1. mája, M. M. Hodžu, Hurbanova, Kráľovská od SNP po Štúrovu, Švermova, Jánošíkova, Kpt. Jaroša, Sládkovičova, Agátová, Bilická, Smetanova, Murgašova, Nádražná, Hlboká, Nešporova**. V zmysle návrhu nového VZN do obvodu školy budú patriť tiež ulice: **Dostihová, Parkúrová, Likavka, Sama Chalupku, Voltížna.**
5. Zákonní zástupcovia môžu vybrať pre svoje dieťa aj inú ako spádovú základnú školu. Riaditeľ zvolenej školy rozhodne o prijatí s prihliadnutím na umiestnenie detí zo školského obvodu spádovej školy a na kapacitné možnosti školy. Túto skutočnosť riaditeľ školy oznámi zriaďovateľovi.
6. Do prvého ročníka sa prijíma dieťa, ktoré **do 31. 8. 2021** dovŕši šiesty rok veku a dosiahlo školskú spôsobilosť. Školskou spôsobilosťou sa rozumie súhrn psychických, fyzických a sociálnych schopností, ktorý dieťaťu umožňuje stať sa žiakom a je predpokladom absolvovania výchovno-vzdelávacieho programu základnej školy. Ak dieťa po dovŕšení šiesteho roku veku nedosiahlo školskú spôsobilosť, riaditeľ školy rozhodne o odklade začiatku plnenia povinnej školskej dochádzky dieťaťa o jeden školský rok na základe žiadosti zákonného zástupcu. Súčasťou žiadosti zákonného zástupcu je odporučenie všeobecného lekára pre deti a dorast a odporučenie príslušného centra pedagogicko-psychologického poradenstva a prevencie.
7. Zákonní zástupcovia môžu výnimočne požiadať o prijatie dieťaťa na plnenie povinnej školskej dochádzky aj keď **do 31. 8. 2021** nedovŕši šiesty rok veku. K žiadosti musia priložiť súhlasné vyjadrenie všeobecného lekára pre deti a dorast a súhlasné vyjadrenie príslušného zariadenia výchovného poradenstva a prevencie (Centrum pedagogicko-psychologického poradenstva a prevencie alebo Centrum špeciálno-pedagogického poradenstva a prevencie).
8. Zákonní zástupcovia, ktorí sa v čase zápisu nachádzajú mimo územia SR, môžu splnomocniť fyzickú osobu na Slovensku, aby dieťa zapísala do školy, pričom poverená osoba sa preukáže svojim občianskym preukazom a rodným listom dieťaťa a splnomocnením zákonných zástupcov zapísať dieťa. Následne zákonní zástupcovia požiadajú riaditeľa školy pre svoje dieťa o povolenie navštevovať základnú školu v zahraničí a dohodnú s ním ďalšie podrobnosti osobitného spôsobu plnenia povinnej školskej dochádzky.
9. Ak zákonní zástupcovia pre svoje dieťa písomne požiadajú riaditeľa školy o možnosť plniť povinnú školskú dochádzku mimo územia SR, táto škola sa stáva jeho kmeňovou. Následne riaditeľ školy vydá rozhodnutie o povolení plniť povinnú školskú dochádzku mimo územia SR a dohodne so zákonnými zástupcami ďalšie podmienky vzdelávania v zahraničí. (Túto povinnosť majú zákonní zástupcovia dieťaťa možnosť vykonať aj pri zápise dieťaťa.) Po príchode do krajiny pobytu zákonní zástupcovia prihlásia dieťa do školy a oznámia do 30 dní kmeňovej škole názov a adresu školy v zahraničí, v ktorej bude plniť povinnú školskú dochádzku.
10. O prijatí dieťaťa na plnenie povinnej školskej dochádzky rozhodne riaditeľ školy najneskôr **do 15. júna 2021**. Riaditeľ školy **do 30. júna 2021** zašle zoznam prijatých detí obci, v ktorej majú trvalý pobyt.
11. Pokiaľ sa zákonní zástupcovia rozhodnú zmeniť školu dieťaťa dodatočne po zápise, sú povinní túto skutočnosť oznámiť riaditeľovi školy, do ktorej dieťa predtým zapísali.
12. Zákonní zástupcovia môžu zapísať svoje dieťa iba na jednu základnú školu.

V Šali, dňa 12. marca 2021 PhDr. Rudolf Kuklovský, riaditeľ školy